钦定古今图书集成/历象汇编/历法典/第073卷 > 朱子语类 > 论历疏密
## 钦定古今图书集成/历象汇编/历法典/第073卷 > 朱子语类 > 论历疏密

“今之造历者无定法，只是赶趁天之行度以求合，或
过则损，不及则益，所以多差。”因言“古之钟律纽算寸
分毫厘丝忽，皆有定法，如合符契，皆自然而然，莫知
所起。古之圣人其思之如是之巧，然皆非私意撰为
之也。意古之历书亦必有一定之法，而今亡矣。三代
而下，造历者纷纷，莫有定议，愈精愈密，而愈见差舛”，
不得古人一定之法也。尧舜以来历，至汉都丧失了
不可考。缘如今是这大总纪不正，所以都无是处。康
节历十二万九千六百分，大故密。今历家所用，只是
《万分历》，万分历亦自是多了，他如何肯用十二万分？
天之外无穷，而其中央空处有限，天左旋而星拱极，
“仰观可见”，“四游”之说，则未可知。然历家之说，乃以算
数得之，非凿空而言也。若果有之，亦与“左旋拱北”之
说不相妨。此虚空中一圆球，自内而观之，其坐向不
同而常左旋；自外而观之，则又一面四游，以薄四表
而止也。

历法要当先论太虚，以见三百六十五度四分度之
一，一一定位，然后论天行，以见天度加虚度之岁分。
岁分既定，然后七政乃可齐耳。

谓“天之运无常，日月星辰积气皆动物也。其行度迟
速，或过不及，自是不齐。”使我之法能运乎天，而不为
天之所运，则其疏密迟速，或过不及之间，不出乎我。
此虚宽之大数，虽有差忒，皆可推而不失矣。何者？以
我法之有定，而律彼之无定，自无差也。

“古人立法疏阔而差少，今历法愈密而愈差，界限愈
密则差数愈远。”何故？以界限密而逾越多也。其差则
一，而古今历法疏密不同故尔。看来都只是不曾推
得定，只是移来凑合天之运行，所以当年合得不差，
明后年便差，元不曾推得天运定，只是旋将历去合
那天之行，不及则添些，过则减些以合之，所以一二
年又差。如唐一行《大衍历》，当时最谓精密，只一二年
后便差。